” የመጫወት አቅሙ አለኝ፤ ለረጅም ጊዜያት ከሜዳ መራቄ ተፅዕኖ አያደርግብኝም ” ያሬድ ዝናቡ
ያሬድ ዝናቡ እግር ኳስን በሞጆ ከተማ ከጀመረ በኋላ በአዳማ ከተማ ለ6 ዓመታት የተሳካ ቆይታን አድርጎ ወደ ቅዱስ ጊዮርጊስ በማምራት ለአራት ዓመታት በዋንጫ የታጀበ ስኬታማ ጊዜን አሳልፏል። በ1997 ከታዳጊ የኢትዮጵያ ብሔራዊ ቡድን ጀምሮ በ2004 ከ31 ዓመት በኋላ በአሰልጣኝ ሰውነት ቢሻው እየተመራ ለአፍሪካ ዋንጫ ባለፈው የኢትዮጵያ ብሔራዊ ቡድን ውስጥ ተካቶም ለታሪካዊው ጊዜ ከቡድን አጋሮቹ ጋር በመሆን የድርሻውን ተወጥቷል። ከዚህ ውጪ በዋናው ብሔራዊ ቡድን በተለያዩ ማጣሪያዎች ላይ መጫወት ችሏል። ያሬድ ዝናቡ ወደ ደደቢት ካመራ በኋላ በጉዳት ምክንያት በሚፈለገው ደረጃ መጫወት ሳይችል ቀርቶ ከክለቡ ከተለያየ በኋላ ፋሲል ከነማን ቢቀላቀልም ከጉዳቱ ባለማገገሙ ያልተሳካ ጊዜን አሳልፎ ከጎንደሩ ክለብ ጋር ሊለያይ ችሏል። አማካዩ ያሬድ ዝናቡ ከአንድ ዓመት በላይ ከሜዳ መራቁን ተከትሎ በብዙሀኑ የስፖርት ቤተሰብ ዘንድ የት ነው ያለው የሚል ጥያቄን አስነስቷል። በአዳማ በተከላካይ መስመር የሚታወቀውና በቅዱስ ጊዮርጊስ ወደ አማካይ ተጫዋችነት የተለወጠው ያሬድ ጉዳቱ ለረጅም ጊዜ ከሜዳ ቢያርቀውም መጫወትን ስለማቆም እንደማያስብና እንደውም የመጫወት አቅም እንዳለወ ይናገራል። ” አላቆምኩም፤ እጫወታለሁ። ቅድም እንደነገርኩህ ለረጅም ጊዜ ያመኝ ስለነበረ በቂ የህክምና ክትትል አድርጌ እስክመለስ አቆይቶኛል። አሁን በጣም በጥሩ ሁኔታ ላይ ነው የምገኘው። ስለዚህም ዳግመኛ ወደ እግርኳሱ እመለሳለው እንጂ አላቆምም። አሁን በግሌ ልምዶችን እየሰራው እገኛለው። ለጊዜው አሁን ክለብ ባይኖረኝም የመጫወት አቅሙ ስላለኝ ክለብ ካገኘሁ እጫወታለሁ። ያለፉትን ዓመታት ከሜዳ መራቄ ምንም ተፅዕኖ አያደርግብኝም። አሁን ከጉዳቴ በሚገባ ስላገገምኩኝ በቅርቡ ወደ ሜዳ እመለሳለው ብዬ ተስፋ አደርጋለሁ። ” ሲል አስተያየቱን አጠቃሏል።